คำกล่าวรายงาน

การประชุมสัมมนาวิชาการ “ปริทรรศน์ประวัติศาสตร์และวัฒนธรรมเอเชียตะวันออกเฉียงใต้”

วันที่ 24 พฤศจิกายน 2557 ณ โรงแรมเอส ดี อเวนิว ถนนบรมราชชนนี กรุงเทพมหานคร

กราบเรียน ศาสตราจารย์นายแพทย์วิจารณ์ พานิช (นายกสภามหาวิทยาลัยมหิดล) และ

ศาสตราจารย์นายแพทย์สุทธิพันธุ์ จิตพิมลมาศ (ผู้อำนวยการสำนักงานกองทุนสนับสนุนการวิจัย (สกว.)

กระผมและคณะนักวิจัยในโครงการวิจัย “ปริทรรศน์ประวัติศาสตร์และวัฒนธรรมเอเชียตะวันออกเฉียงใต้” มีความยินดีเป็นอย่างยิ่งที่ท่านท้งสองได้กรุณาสละเวลามาเป็นประธานร่วมในการเปิดประชุมสัมมนาวิชาการ ““ปริทรรศน์ประวัติศาสตร์และวัฒนธรรมเอเชียตะวันออกเฉียงใต้” ครั้งที่ 4 ณ โรงแรมเอส ดี อเวนิว ในเช้าวันนี้

กระผมใคร่ขอกราบเรียนว่า โครงการวิจัยซึ่งได้รับความสนับสนุนจากสำนักงานกองทุนสนับสนุนการวิจัย (สกว.) มีช่วงเวลาดำเนินการ 2 ปี ตั้งแต่เดือนกันยายน 2555 ถึงสิงหาคม 2557 กระผมและคณะนักวิจัยได้พยายามเร่งรัดทำงานเพื่อให้โครงการสำเร็จลุล่วงไปใกล้เคียงกับระยะที่กำหนด แม้มีข้อจำกัดเรื่องเวลาและข้อจำกัดอื่น ๆ แต่คณะนักวิจัยได้ร่วมมือกันอย่างใกล้ชิดในการเสนอรายงานวิจัยที่มีคุณภาพ โดยต้องการสร้างฐานข้อมูลด้านเอเชียตะวันออกเฉียงใต้ศึกษาซึ่งลึกซึ้งสำหรับนักวิชาการ อาจารย์ผู้สอนสังคมศึกษา และประชาชนทั่วไปในการสร้างสังคมไทยให้เป็นสังคมแห่งการเรียนรู้

ด้วยความเชื่อที่ว่า ผลงานวิจัยที่ดีต้องได้รับการตรวจสอบและเผยแพร่แก่สาธารณชน คณะของเราได้ตั้งใจมั่นว่าจะจัดการประชุมสัมมนาวิชาการทุก 6 เดือนเพื่อให้นักวิจัยเสนอรายงานวิจัยและนำปฏิกริยาของผู้เข้าร่วมสัมมนาไปปรับปรุงผลงานวิจัยก่อนจัดพิมพ์เป็นหนังสือ คณะของเราได้จัดการประชุมมาแล้ว 3 ครั้งที่กรุงเทพฯ อยุธยา และหาดใหญ่ ครั้งนี้ถือเป็นครั้งที่ 4 หรือครั้งสุดท้ายอย่างเป็นทางการ ทั้งนี้ไม่รวมการจัดประชุมที่จังหวัดลพบุรีตามที่สำนักงานเขตการศึกษาที่ 2 ได้ร้องขอให้ไปจัดอบรมครูอาจารย์ของจังหวัดนั้นมาครั้งหนึ่ง

สำหรับการประชุมในครั้งที่ 4 ที่โรงแรมเอส ดี อเวนิว แห่งนี้ ประกอบด้วยรายงานวิจัย 13 เรื่อง ส่วนที่หนึ่งเกี่ยวกับเอเชียตะวันออกเฉียงใต้ภาคพื้นทวีปตอนบน จำนวน 3 เรื่อง ส่วนที่สองเป็นเรื่องเกี่ยวกับประวัติศาสตร์นิพนธ์ ส่วนที่สามเป็นประเด็นสำคัญทางการเมืองและวัฒนธรรม และส่วนที่สี่ เป็นเรื่องเกี่ยวกับบุคคลสำคัญผู้สร้างประวัติศาสตร์เอเชียตะวันออกเฉียงใต้ยุคใหม่ ซึ่งล้วนให้ข้อคิดและความรู้เกี่ยวกับประเทศเพื่อนบ้านซึ่งไทยจะมีความสัมพันธ์อย่างใกล้ชิดยิ่งขึ้นในอนาคตอันใกล้

โครงการวิจัยฯ ใคร่ขอขอบคุณสำนักงานการศึกษาขั้นพื้นฐาน (สพฐ.) ที่ได้อนุเคราะห์ช่วยประชาสัมพันธ์การจัดประชุมครั้งนี้ และขอขอบคุณท่านผู้เข้าร่วมการประชุมสัมมนาทุกท่าน กระผมใคร่ขอเรียนว่า แม้โครงการวิจัยนี้กำลังสิ้นสุดลงอย่างเป็นทางการตามข้อตกลงกับสกว. แต่เนื่องจากกิจกรรมของเรายังไม่สิ้นสุด จีงจะดำรงอยู่ต่อไปในฐานะหน่วยวิจัยอิสระเพื่อทำงานวิจัยด้านประวัติศาสตร์ไทยและเอเชียตะวันออกเฉียงใต้ต่อไปอีกอย่างน้อย 9 เดือน โดยหวังว่าจะจัดประชุมสัมมนาวิชาการครั้งต่อไปในรูปแบบของ “วิจัยและสัญจร” ซึ่งจะได้ประชาสัมพันธ์ให้ทราบต่อไป

บัดนี้ ถึงเวลาอันสมควรแล้ว กระผมใคร่ขอกราบเรียนเชิญท่านประธานได้กล่าวเปิดประชุมต่อไป ขอขอบพระคุณเป็นอย่างสูงครับ